নিজস্ব প্রতিবেদন, এবেলা.ইন
ব্যাঙ্ক অ্যাকাউন্ট খোলার জন্য আধারকে বাধ্যতামূলক করেছে সরকার। এটাই প্রথম নয়, এর আগেও অন্য অনেক সরকারি কাজকর্মের জন্য আধার কার্ডকে বাধ্যতামূলক করেছে সরকার। আধার কার্ড না থাকলে আগামী ৩০ জুনের পরে বড় সমস্যায় পড়তে পারেন। বহু সরকারি যোজনার সুবিধা থেকে বঞ্চিত হতে হবে। 
দেখে নিন কোন কোন ক্ষেত্রে সমস্যায় পড়তে পারেন। 
১. সারা দেশ জুড়ে ছাত্রছাত্রীদের মিড ডে মিলের জন্য আধার কার্ডকে আবশ্যিক করে দেওয়া হয়েছে। ৩০ জুনের পরে তাই আধার কার্ড না থাকলে মিড ডে মিল স্কিমের সুবিধা পাওয়া যাবে না। এমনকী, মিড ডে মিলের রাঁধুনির চাকরি করার জন্যও আধার কার্ড লাগবে। 
২. বিশ্ববিদ্যালয় ও কলেজের ছাত্রছাত্রীদের জন্য কেন্দ্রীয় স্কলারশিপ পেতে গেলেও আধার কার্ড লাগবে। এই মাসের পরেই এ ব্যাপারে আধার কার্ড আবশ্যিক হয়ে যাচ্ছে। শুধু নতুন স্কলারশিপ পেতেই নয়, চালু স্কলারশিপকে অব্যাহত রাখতেও আধার বাধ্যতামূলক করা হয়েছে। তাই যে ছাত্রছাত্রীরা স্কলাপশিপ পান, তাঁদের এই মাসের মধ্যেই প্রত্যেককে নিজেদের আধার নম্বর রেজিস্ট্রেশন করতে হবে। তবে সরকার জম্মু ও কাশ্মীর, অসম আর মেঘালয়কে এই নিয়মকে আপাতত বাদ রেখেছে। 
৩. পিএফ অ্যাকাউন্টকেও আধার কার্ডের সঙ্গে সংযুক্ত করতে হবে ৩০ জুনের মধ্যে। 
৪. ১ জুলাই থেকে আয়কর রিটার্ন ফাইল করার জন্যও আধারকে আবশ্যিক করা হয়েছে। পাশাপাশি, প্যান নম্বরের সঙ্গে আধার নম্বরকেও সংযুক্ত করতে হবে। তবে সে ক্ষেত্রে এ বছরের ডিসেম্বর পর্যন্ত সময় পাওয়া যাবে।    
৫. আধার ছাড়া তুলতে পারবেন না রেশনও। তাই ৩০ তারিখের মধ্যে রেশন কার্ডের সঙ্গে আধার সংযুক্ত করে নিন। 
৬. পরের মাস থেকে ট্রেনের টিকিটের ছাড় পেতে গেলে আধার নম্বর বাধ্যতামূলক করা হয়েছে। পাশাপাশি, আইআরসিটিসিও টিকিটের কালোবাজারি রুখতেও আধার কার্ড এবার থেকে বাধ্যতামূলক। ১ জুলাই থেকে এই নিয়ম চালু হচ্ছে। 
৭. পাসপোর্ট বানাতে গেলেও লাগবে আধার কার্ড। ফর্ম ফিল আপ করার সময়ে ১২ অঙ্কের আধার নম্বর আবশ্যিক। অন্যথায় পাসপোর্ট পাবেন না। কাজেই ১ জুলাই থেকে পাসপোর্ট বানাতে গেলে আধার কার্ড ছাড়া হবে না। 
৮. বিনামূল্যে এলপিজি গ্যাস সংযোগের জন্যও আধার বাধ্যতামূলক করা হয়েছে। দরিদ্র মহিলাদের জন্য উজ্জ্বলা স্কিমের সুবিধা পেতে গেলেও আধার ছাড়া চলবে না। এ ছাড়া, সমস্ত এলপিজি ব্যবহারকারীদের আধার নম্বর সংযুক্ত করতে হবে। 
৯. এ মাসের পর থেকে প্যান কার্ড করতে গেলেও আধার কার্ড ছাড়া তা করা যাবে না। 
১০. গৃহকল্যাণ কেন্দ্র যোজনা, অটল পেনশন যোজনা, আশা যোজনা প্রভৃতি সরকারি যোজনাগুলির সুবিধা পেতেও আধার আবশ্যিক করা হয়েছে।